Jennifer Love Hewittová

Jennifer Love Hewittová (; * 21. február 1979, Waco, Texas, Spojené štáty) je americká herečka a speváčka, ktorá sa preslávila úlohou Melindy v seriáli Stratené duše z roku 2005.

Detstvo a mladosť 
Hewittová sa narodila 21. februára 1979 v malom mestečku Waco v Texase, rodičom Patricii Mae Hewittovej a Herbertovi Danielovi Hewittovi. Je z dvoch detí a po rozvode rodičov aj s bratom ich vychovávala mama. Už odmalička vystupovala v tanečnom tíme, čo jej umožnilo jej talent predviesť v Rusku aj Dánsku. V jej desiatich rokoch sa začala prvýkrát objavovať v televízií. Bolo to v reklamách na hračky a v detských televíznych show.

Kariéra

Herectvo 
V roku 1993 stvárnila hlavnú úlohu v rodinnej komédii Little Miss Millions. Ďalej sa objavila v niekoľkých filmoch a televíznych seriáloch. V rokoch 1995 až 1999 stvárnila jednu z hlavných úloh v televíznom seriáli Veľká päťka. Za svoj herecký výkon v seriáli získala nominácie na Teen Choice Awards, Kid´s Choice Awards a cenu YoungStar. 

V roku 1997 stvárnila hlavnú úlohu vo filme Viem, čo ste robili minulé leto, po boku začínajúcich hercov ako Freddie Prinze Jr., Sarah Michelle Gellar a Ryan Phillippe. Hewittová získala pozitívne recenzie od filmových kritikov a v časopise Entertainment Weekly bola označená ako "Scream Queen". O rok neskôr sa objavila v pokračovaní, s názvom Viem, čo ste robili minulé leto 2. V rovnakom roku sa objavila aj v komédii Už sa neviem dočkať. 

V roku 2000 stvárnila Audrey Hepburn v životopisnom filme Príbeh Audrey Hepburnovej. Film získal zmiešané recenzie a rovnako tak bol prijatý aj jej herecký výkon. O rok neskôr stvárnila rolu Paige v komédii Pred svadbou nie! po boku Sigourney Weaver. V rovnakom roku si zahrala vo videoklipe Enriquea Iglesiasa, "Hero". Po boku Jackieho Chana si zahrala v akčnom filme Tuxedo, z roku 2002. V rovnakom roku začala aj s dabingom. V roku 2004 si zahrala v komédii Garfield a v roku 2006 si zahrala v druhom pokračovaní. 

V roku 2005 prijala hlavnú postavu Melindy Gordonovej v mysterióznom televíznom seriáli Stratené duše. Túto rolu stvárnila až do roku 2010 a tiež produkovala a režírovala tri epizódy seriálu. Za svoj herecký výkon získala niekoľko nominácii a získala dve ocenenia Saturn Awards, v rokoch 2006 a 2007. 

Stvárnila hlavnú úlohu vo filme Hriešny zoznam z roku 2010, na ktorá neskôr nadväzoval televízny seriál, ktorý mal premiéru v roku 2012. Jej herecký bol pozitívne prijatý a za filmové prevedenie, získala svoju prvú nomináciu na Zlatý glóbus. V rokoch 2014 a 2015 stvárnila v desiatej sérii televízneho seriálu Myšlienky vraha, kde sa predstavila ako agentka, ktorá bude novou súčasťou oddelenia BAU. Na konci desiatej série opustila natáčanie, kvôli tehotenstvu. 

V roku 2018 prijala rolu Maddie Buckley, v televíznom seriály 9-1-1.

Hudba 
Hewittová nahrala niekoľko singlov a vydala štyri albumy. Hudbe sa venuje od roku 1992. Jej singel "How Do I Deal" z roku 1999 sa v americkej hitparáde vyšplhal na 59. miesto v rebríčku HOT 100 a 36. miesto v MAINSTREAME. Nahrala tiež cover verziu piesne "I Will Survive" od Glorie Gaynor. Neskôr nahrala niekoľko úspešných albumov a od roku 2004 bola v hudobnom priemysle neaktívna. V roku 2013 nahrala cover verziu I´am Woman, na podporu druhej série televízneho seriálu Hriešny zoznam. K piesni nakrútila tiež videoklip, ktorý sa dostal do prvej desiatky v rebríčku hudobných videí iTunes.

Spisovateľstvo 
V novembri 2009 vytvorila niekoľko komiksov, ktoré nakreslila do päťdielneho zborníka Music Box Jennifer Love Hewitt. V roku 2010 napísala knihu s názvom The Day I Shot Amor, kde Hewittová opisuje svoje skúsenosti s láskou a randením.

Osobný život

Verejný obraz 
Hewittová je považovaná za sexsymbol od 90. rokov. Niekoľko krát sa objavila v rebríčkoch najkrajších žien na svete, kde obsadila vždy vyššie priečky.

Vzťahy 
Chodila s niekoľkými významnými osobnosťami, ako napríklad Carson Daly, Patrick Wilson, Will Friedl či Joey Lawrence. V roku 2005 chodila s Roddom McCallom, kolegom z televízneho seriálu Stratené duše, s ktorým sa aj zasnúbila. Zásnuby boli v roku 2008 zrušené. Jej druhým partnerom a herecký kolegom zo seriálu bol Jamie Kennedy, s ktorým chodila v rokoch 2009 až 2010.

V novembri 2013 sa vydala za herca Briana Hallisaya, s ktorým má tri deti. Dcéru Autumn James (* 2013) a syna Atticusa Jamesa (* 2015) a ďalšieho syna Aidana Jamesa (* 2021).

Prenasledovanie 
V roku 2002 bola prenasledovaná Dianou Napolis, ktorá sa jej vyhrážala smrťou. Neskôr bola Napolis obvinená zo šiestich trestných činov a má zákaz približovania sa k Hewittovej.

Iné projekty

Zdroj 

Filmové herečky USA
Televízne herečky USA
Dabingové herečky USA
Detskí herci
Filmoví producenti USA
Televízni producenti USA
Televízni režiséri USA
Popové speváčky USA
Soulové speváčky USA
Spisovatelia USA
Osobnosti z Waca